স্থায়ী কমিটির এ সভার বিষয়ে মেজর আখতারুজ্জামান তার চিঠিতে বিএনপি চেয়ারপারসনের উদ্দেশে লিখেছেন-‘‘ঈদের পরে কঠোর আন্দোলনে যাওয়ার আগাম হুমকি দিয়ে ঈদের ৬ দিন পরে রবিবার গভীর রাতে স্থায়ী কমিটির সভা ডাকা হয়েছে। কঠোর আন্দোলন কর্মসূচী নিয়ে একটি অত্যন্ত স্পর্শকাতর সংবেদনশীল গুরুত্বপূর্ণ সিদ্ধান্তের দিকে সারা জাতি যেখানে উদগ্রীব হয়ে আছে সেখানে দলের সভা রাতের গভীরে ডেকে সিদ্ধান্ত নেওয়া হলে জনগণ তা জানবে প্রায় ৩০-৩২ ঘন্টা পরে মঙ্গলবার সকালে পত্র পত্রিকার মাধ্যমে। রাত ১২টার পরে বিএনপি স্থায়ী কমিটির সিদ্ধান্ত ঘোষণার সময় প্রকাশিত পত্র পত্রিকাবাহী গাড়ী ঢাকা ছেড়ে চলে যেতে শুরু করবে। শেষ প্রকাশনাতেও কিছুটা জায়গা থাকলেও চতুর্থ শিরোনাম দেওয়ার মত সুযোগও কঠিন হয়ে দাঁড়াবে।’’